পাকিস্তান ম্যাচে যে ঘড়ি পরেছিলেন হার্দিক, তার দাম কত জানেন?

ওয়েব ডেস্ক: রবিবার মরুদেশে পাক-বধ করেছে টিম ইন্ডিয়া (IND vs PAK)। এই ম্যাচে দুর্দান্ত বোলিং করেছেন হার্দিক পান্ডিয়া (Hardik Pandya)। ২০২৩ সালের একদিনের বিশ্বকাপে বাবর আজমকে ফিরিয়েছিলেন তিনি। ২০২৪-এর চ্যাম্পিয়ন্স ট্রফিতে (ICC Champions Trophy 2025) তার পুনরাবৃত্তি ঘটালেন হার্দিক। এটি নিয়ে তাঁর জয়জয়কার তো হচ্ছেই, সেই সঙ্গে তাঁর হাতের ঘড়ি (Hardik Pandya Watch) নিয়েও জোর আলোচনা হচ্ছে। কারণ পাক-বধের দিন হাতে কোটি টাকার ঘড়ি পরে মাঠে নেমেছিলেন তিনি।

ঘড়ির প্রতি যে হার্দিক পান্ডিয়ার ভালোবাসা কতটা বেশি, তা কারও অজানা নয়। বিশেষ করে দুবাইতে গেলে নতুন ঘড়ি কেনার অভ্যাস রয়েছে তাঁর। এবারও তার ব্যতিক্রম হয়নি। দুবাইতে চলতি চ্যাম্পিয়ন্স ট্রফির মাঝেই তাঁর হাতে দেখা গেল এক অবিশ্বাস্য দামের ঘড়ি। পাকিস্তান ম্যাচে খেলতে নেমে তিনি হাতে পরেছিলেন ৬.৯৩ কোটি টাকা দামের রিচার্ড মিলির RM 27-02 CA FQ রাফায়েল নাদাল স্কেলিটন ডায়াল ঘড়ি। উল্লেখযোগ্য বিষয় হল, গোটা বিশ্বে এরকম ঘড়ি মাত্র ৫০টিই তৈরি হয়েছে।

আরও পড়ুন: রবিবাসরীয় সন্ধায় কী কী রেকর্ড করলেন কিং কোহলি?

এই ঘড়িটি কেবল দামেই ব্যতিক্রমী নয়, এর নির্মাণশৈলীও অবিশ্বাস্য। ঘড়িটি তৈরি করা হয়েছে অত্যাধুনিক ইঞ্জিনিয়ারিং ব্যবহার করে। এর মধ্যে গাড়ির চেসিসের মতো শক্তিশালী কাঠামো ব্যবহার করা হয়েছে। এর ফলে ঘড়িটি যেমন সুদৃঢ়, তেমনই হালকা ও আরামদায়ক। এটি মূলত রাফায়েল নাদালের জন্য ডিজাইন করা হয়েছিল। টেনিস কোর্টে খেলার জন্য এই হালকা ঘড়ি বাজারে এনেছিল সংস্থা।

প্রসঙ্গত, ২০২৩ সালের একদিনের ক্রিকেট বিশ্বকাপে বল হাতে ‘মন্ত্র’ পড়ে উইকেট নেওয়ার জন্য আলোচিত হয়েছিলেন হার্দিক। এবার তেমন কিছু না করলেও তাঁর শখের ঘড়িই তাঁকে শিরোনামে নিয়ে এসেছে। মাঠের পারফরম্যান্সের পাশাপাশি তাঁর স্টাইল স্টেটমেন্টও সমানভাবে আলোচনার কেন্দ্রবিন্দুতে থাকে। এবারও তার প্রমাণ মিলল। ৭ কোটির এই ঘড়ি হাতে পাকিস্তানকে হারিয়ে তিনি যেন আরও একবার বুঝিয়ে দিলেন, ক্রিকেট হোক বা ফ্যাশন— হার্দিক পান্ডিয়া সব জায়গাতেই অনন্য।